ISTWA TIBÉNÉ
Nan kanton laka'y guin youn grandêt yo rélé Tibéné. Sé youn gwo azaryin li yé. Li rinmin jwé zo, bolêt, bakara, pikékolé, mayamba, pokê, élatiyé. Nan kalbass Tibéné sé boul malatyong ki toujou sôti. Bon jwê kou ou bon jwê ou toujou pêdi pou révê. Li changé liv intêprèt dê sonj ak tchala, lê li vlé. Sé youn mêtdam ki pa guin parê'y. Nan jwèt kadémizié ou pa ka ganyin youn grin mayi nan min sa. Si ou tandé li kap palé oua va bali lakominion san konfésé. Ba'y manti sé nan sa'l pi fô. Bonjou mésié sa-a pa lavérité. Pa guin kokin pasé granmoun bab blanch sa-a. Si ou mandé li sêmanté, li pézé gwo dwêt zotèy li atê épi li di ou gade'm nan jé map gadé'w nan jé. Pou li min'm, sé chak koukou'y kléré pou jé'w. Si ou ta sou dlo avèk li, épi kannôt li ta vlé fê fon, lap di'w najé pou sôti.
Istwa granmoun kanna'y sa-a pap jan'm ka finn déplôtonnin. Li nan tout sôs. Sé li, sé pali. Li sounwa, li andanmiss. Sé youn roulé'm débô, youn kouto fonmasy. Li tout bêt. Lajounin, li pê savann, li bôkô. Nan nuitt, li nan shampwèl, li nan bizango, li nan sosiyété, é li nan réjiman. Li pa nan zanmita'y ak pêpap. Avan yo té chatré li pou youn maladi pa répété ké lap trinnin, li pat vlé wê lombra'y fanm. Li ba'y ampil kavaliyé polka li zoklo. Li achté bonange yo ak gwo platt manjé, louvri vant yo, é fê yo vini gran manjê. Guinyin lôt min'm, li voyé ka'y baron sanmdi épi l'al fê jé li fê tê pwa tê mayi nan pié sêkê'y madoulê yo.
Ti béné rinmin frité. Lôtréjou guin youn zo ki rési kroké nan gojêt li. Li bliyé ké ougan ba'y pwin min li pa voyé'w dômi nan kalfou pou sa. Nan jwéjwé, yo rézié Tibéné nan jwêt la. Li ralé boutèy tafia li, li rélé lêsin lêzange lidi tonnê krinmin li, viê'y pété jé li, gan'y sé pou li. Li rivé di ké sé rêg jwêt la ki lakôz tout diyôl pwèss sa yo, ak pakèt eskombritt sa yo nan bouk la. A-la non'm guin je chêch papa. Nan rara nan bouk la sé non Tibéné simpman ki nan tout chanté. Li tounin youn joujou lakomédi. Non'm sa-a sé youn gwo malfèktê, youn atoufê. Sé youn gwo malê pandiyé pou nêg lakay. Sé youn lavalas dlo sal kité vinn lagué kwi ranvô'y sa-a bô rivaj la. Dépi lê sa-a lap fê é défê. Li koupé li raché. Li bradsi bradsou ak tout escaladê. Li nan ri, bo, ba'y lanmin ak youn makônn zêféyis tout plima'y ki diplomé nan chofé béton . Mandé boss Edwa li va di'w.
Tibéné té komprann li sé pi gwo makiyon nan bouk la. Min sé bien konté mal kalkilé, milètt pôtt pa konn bounda gran mouché. Li bliyé ké moun laka'y, yo vann ou min yo pa ba'w papié. Nan monté chwal apwal sé sa ki pou ta rivé monkompê'm. Ti djo di li pap monté bourik a dé. Nan rinmin fê jwêt lagokaché Tibéné paka sôti nan trou li, yo lagué koukourouj dêyê li. Nan tiré kont gwo jounin Tibéné mangé tout kôt fanmi yan. Tibéné té telman najé nan gwo dlo li té kwê ké li sé bon jan dayiva, époutan li néyé nan youn rigôl dlo. Tibéné té telman ba'y ekzibision, zaviron li kasé, badireksyon li pété. Zétwal lakousiyê disparêt nan sièl la. Tibéné gayé, li pa wê klê. Li pêdi tout lespwa. Guin gwo lanm, gwo van sou lanmê, mouin tandé rèl ka makorèl.
Min Tibéné ou toutanva twôp. Ou guin jêfô twôp. Ou guin gwojé twôp. Ou fouré min'w nan makout pê Létênèl ou boulé. Timoun mandé gombo cho ou bali'l nan pla min'l. Guin youn lôt kout tambou ki pwal bat amba péristil-la. Guin youn lôt son ki pwal sôti nan karé diyaz la. Tan alé, tan vini. Tan jôdi pa tan dinmin. Map gadé si liméwo katôz pap fê gwo lo samdi sa-a. Monchê Béné, Ou fê tan'w ou kité tan'w. Ou té poté malédiksion, guiyon, dézolasyon, latroubla'y, lawontèz pou nou. Moun laka'y pa pran kaka poul pou bê ankô. Yo di klérin inité ya guin dlo, li guin pingasérin, balinn inité ya mouyié. Inité ba'y kout fo mamitt. Manman bêf inité yo mangé avé, boutè'y lêtt inité yo anmê kou fièl. Akôz de kê lanfê tonton sa-a , fê nwê fin amparé nou. Mouché kalavachê sa-a monté péwon govelman twa fwa, sé youn maswifé li fê nou monté. Chak fwa li tounin sé abcé sou klou. Nan kinz lané gagaôt li yo nou monté lésyèl pado.
Wi Tibéné, cink dênié rékôtt kafé pasé yo, ou tap tayé banda'w. Ou sé pi gwo bétizê latê péyi Dayiti téka kalé. Moun ki monté lamp dêyê'w la konn travay. Madichon bwapin pirèd pasé madichon balinn. Abraram di sêtacé. Nan fê tintin, ou tounin youn eskôpion, ou piké pwôp têt ou. Pwin bêbê ya frèt. Pwin bêbê ya gaté. Pwin bêbê ya al bwa chatt. Tibéné mouin nonmin non ou mouin pa détounin'w, sanzavé, Satan jérénôs.
MONICA